साकेत--दिव्य अयोध्या 


(लेखक--मानसतत्त्वान्वेषी पं० श्रीरामकुमारदासजी रामायणी) 


साकेते स्वर्णपीठे मणिगणखचिते कल्पवृक्षस्य मूले 
नानारत्रौघपुञ्जे कुसुमितविपिने नेत्रजास्वच्छकूले। 
जानक्यड्के रमन्तं नृपनयविधृतं मन्त्रजाप्यैकनिष्ठं 
रामं लोकाभिरामं निजहृदिकमले भासयन्तं भजेऽहम्‌॥ 
साकेतरासरसकेलिविधौ विदग्धां 


ब्रहोन्द्ररुद्रबसुवृन्दसशक्तिजुष्ठाम्‌ । 
आनन्दब्रह्मद्रवरूपसतीं नतोऽस्मि 

तां रामप्रेमजलपूरणब्रह्मरूपाम्‌॥ 
ब्रह्मादिभिः सुखरैस्समुपास्यमानां 

लक्षम्यादिभिश्च सखिभिः परिसेव्यमानाम्‌। 
सर्वेश्वरः सहगणैः परिंगीयमानां 


तां राघवेन्द्रनगरीं नितरां नमामि॥ 

“दिव्यातिदिव्य साकेतलोकमें भगवान्‌के नेत्र 
(जल) से उत्पन्न सरयू नदीके निर्मल कूलपर पुष्पित 
कानन है। उसके अन्तर्गत कल्पवृक्षके मूलमें, जो 
नाना प्रकारकी रल्नराशिका पुञ्जमात्र है, मणिजटित 
एक स्वर्णमय पीठ है। उसपर जगज्जननी जानकीके 
साथ दिव्य केलिमें रत, राजनीतिके धुरन्धर, अपनी 
आराध्या एवं प्रियतमा भगवती जानकौके ही 
मन्त्रजपमें अनन्यभावसे परायण तथा अपने निजजनोंके 
हृदयरूपी कमलमें प्रकाश फैलाते हुए लोकसुखदायक 
भगवान्‌ श्रीरामका मैं भजन करता हूँ।' 

“मैं उन नदीश्रेष्ठा भगवती सरयूको प्रणाम करता 
हुँ, जो साकेतलोकमें निरन्तर होनेवाली रासरूपी 
सरस केलिके विधानमे परम पटु हैं, जो शक्तिसहित 
ब्रह्म, रुद्र, वसु आदि देवगणोंके द्वारा सेवित हैं, 
जिनके रूपमें स्वयं आनन्दमय ब्रह्म ही द्रवित होकर 
प्रवहमाण है तथा जो भगवान्‌ श्रीरामके नेत्रोंसे 


निकले हुए प्रेमाश्रुओंसे पूर्ण ब्रह्मस्वरूपा हैं।' 

“मैं भगवान्‌ राघवेन्द्रकी राजधानी अयोध्यापुरीकी 
आदरपूर्वक वन्दना करता हूँ, जो ब्रह्मादि देववरोंके 
द्वारा उपासित हैं, भगवती लक्ष्मी- प्रभति अपनी सखियोंद्वार 
सुसेवित हैं और जिनका अपने-अपने गणों (पार्षदों) 
सहित सम्पूर्ण ईश्वरकोटिके देवताओंके द्वारा स्तवन 
किया जाता है।' 

आनन्दाम्बुधि भगवांनके नित्यधामके विषयमें 
पूर्वकालमें दार्शनिकोंने प्रश्नोत्तर-रूपमें इस प्रकार 
समझाया था-- 

प्रश्‍न-किमात्मिका भगवद्व्यक्तिः ? 

प्रश्न-- भगवान्‌का आविर्भाव या प्राकट्य किस 
रूपमें होता है। 


उत्तर-यदात्मको भगवान्‌ तदात्मिका 
भगवद्व्यक्तिः। 

उत्तर-भगवानूका अपना जो स्वरूप है, उसी 
रूपमें उनकी अभिव्यक्ति होती है। 


प्रश्न--किमात्मको भगवान्‌ ? 

प्रश्‍न-भगवान्‌का क्या स्वरूप है? 

उत्तर--सदात्मको भगवान्‌, चिदात्मको भगवान्‌, 
आनन्दात्मको भगवान्‌। अतएव सच्चिदानन्दात्मिका 
भगवदव्यक्तिः । 

उत्तर- भगवान्‌ सत्स्वरूप हैं, चित्स्वरूप हैं, 
आनन्दस्वरूप हैं। इसीलिये उनका प्राकट्य भी 
सत्स्वरूप, चित्स्वरूप, आनन्दस्वरूप ही होता है। 

यहाँ चित्‌का अर्थ स्वयम्प्रकाशात्मकता मात्र 
है, चैतन्य नहीं। भगवान्‌के नित्यधामको ही वैदिक 
भाषामें 'त्रिपाद्विविभूति' कहा जाता है। परमात्माको 

समग्र विभूति दो भागोंमें विभक्त है। एक चतुर्थाशका 
एक भाग है, जिसे 'एकपाद्विभूति' कहा जाता है। 
इसीका नाम अविद्यापाद एवं मायापाद भी है और 
तीन चतुर्थाशोंका एक भाग है, जिसे *त्रिपाह्विभूति' 
कहा जाता है और उसीके नाम ब्रह्मपाद, आनन्दपाद 
एवं शुद्धसत्त्वपादादि भी हैं। 

“पादोऽस्य विश्वा भूतानि त्रिपादस्यामृतं दिवि।' 

(ऋग्वेद १०। ९०। ३; अथर्व० १९। ६। ३; यजु० 
३१। ३; तै० आ० ३। १२। १) 

'त्रिपादूर्ध्वमुदैत्‌ पुरुषः पादोऽस्येहाभवत्‌ पुनः।' 

(ऋग्वेद १०। ९०। ४; यजु० ३१। ४; अथर्व० १९। 
६। २; तै० आ० ३। १२। २) 

दोनों भागोंकी सीमा विरजा है। एकपाद्‌ 
(मायापादविभूति) में ही युगपत्‌ प्रतिपल अनन्तानन्त 
ब्रह्माण्ड बना-बिगड़ा करते हैं. = 

सुनु रावन ब्रह्मांड निकाया। 

पाइ जासु बल बिरचति माया॥ 

ऊमरि तरु बिसाल तव माया। 

फल ब्रह्मांड अनेक निकाया॥ 

रोम रोम प्रति लागे कोटि कोटि ब्रह्मंड॥ 

( श्रीरामचरितमानस) 
इस “एकपाद्विभूति' के लिये कहा गया है। 
“इस “मायापाद' के इर्द-गिर्द तथा नीचेको 

ओर कोई सीमा नहीं है इसके ऊपरकी ओर विरजा 
नदी है । त्रिपाद्विभूतिके नीचेकी सीमा विरजा नदी ही 
है, ऊपर तथा दोनों पार्श्वॉमें सीमा नहीं है।'' 
आज जिस ब्रह्माण्डमें हमलोग रहते हैं-''यह 
प्रकृतिसे उत्पन्न रमणीय ब्रह्माण्ड (भूः, भुवः आदि 
सात ऊपरके तथा अतल, वितल आदि सात नीचेके= 
कुल) चौदह लोकोंसे व्यापत है। द्वीपोंसे युक्त सागरोंसे, 
(स्वेदज, अण्डज, जरायुज एवं उद्भिज्ज-इन) चार 
कोटिके जीवोंसे तथा महान्‌ आनन्ददायक पर्वतोंसे 
परिपूर्ण है। इतना ही नहीं, वस्त्रोंकी परतोंके समान 
दस उत्तरोत्तर विशाल आवरणोंसे यह घिरा हुआ है। 
यह प्राकृत ब्रह्माण्ड साठ करोड़ योजन ऊँचा और 


पचास करोड़ योजन विस्तारवाला है। यह अण्ड 
अपने इर्द-गिर्द तथा, ऊपर-नीचे कड़ाहेके समान 
कठोर भागसे उसी प्रकार सब ओर घिरा हुआ है 
जैसे अनाजका बीज कड़ी भूसीसे घिरा रहता है । 
जैसे कैथका फल बीजोंके आधारपर स्थित रहता है 
उसी प्रकार जड-चेतनात्मक ब्रह्माण्ड इसी अण्डकटाहके 
आधारपर स्थित है। पृथ्वीका घेरा एक करोड़ योजनका 
है, जलका घेरा दस करोड़ योजनका कहा गया है 
अग्निका घेरा सौ करोड़, (एक अरब) योजनके 
परिमाणका है, वायुका घेरा हजार करोड़ (दस 
अरब) योजन परिमाणका है। आकाशका आवरण 
दस हजार करोड़ (एक खरब) योजनका है, अहंकारका 
आवरण एक लाख करोड़ (दस 'खरब) योजनका 
और प्रकृतिका आवरण असंख्य योजनका कहा गया 
है। प्रकृतिके अन्तर्गत समस्त लोक कालरूप अग्निके 
द्वारा (प्रलयकालमें) जला. दिये जाते हैं।'' 

x ६ x x 

“' भगवान्‌का (साकेत) धाम प्रकृतिके परे, सदा 
रहनेवाला, अपने ही प्रकाशसे प्रकाशित, निर्विकार, 
मायारूपी मलसे रहित, काल एवं प्रलयके प्रभावसे 
मुक्त तथा एकमात्र भक्तिसे ही प्राप्त होता है। उसीके 
सम्बन्धमें गीतावक्ता श्रीकृष्ण कहते हैं-*उसे न तो 
सूर्य प्रकाशित करता है, न चन्द्रमा और न अग्नि। जहाँ 
पहुँचकर कोई भी लौटकर इस प्राकृत ब्रह्माण्डमें नहीं 
आता, ऐसा मेरा सर्वश्रेष्ठ परम धाम है (गीता १५। 
६) '' जिस मायिक प्रपञ्चका मैंने ऊपर उल्लेखं 
किया है, “वह अविद्यारूप घने अन्धकारसे व्याप 
है; उसके ऊपरी भागमें विरजा नामकी नदी, 
जिसकी कोई सीमा नहीं है, विश्व-ब्रह्माण्डके 3 
पार उसका आवरण बनी हुई स्थित है। विरजा 
प्रकृति एवं परव्योम (भगवद्धाम) के 
विद्यमान है।'' (बृहद्ब्रह्मसंहिता, पाद ३, अध्या 
१, श्लोक ११ से १९, ४० से ४३) 

भूलोक और महलोंकके बीचमें भुवलोंक और 
स्वलोक हैं। कहा गया है 


“महलोंक' पृथ्वीके ऊपर ( भुवर्लोक एवं 
ख़लोंकसे भी आगे) एक करोड़ योजन परिमाणका 
है। उसके ऊपर दो करोड़ योजन परिमाणका ' जनलोक? 
है, उसके ऊपर चार करोड़ योजनका 'तपोलोक' 
और उसके भी ऊपर आठ करोड़ योजनका ' सत्यलोक” 
है। उसके बाहर सप्तावरण' नामका बाहरी घेरा है।'' 
('उपासनात्रयसिद्धान्त ' नामक ग्रन्थमें उद्भूत सदाशिव-संहितासे ) 

विरजाके उस पार स्थित त्रिपाहिभूतिको ही 
इपासकोंको भाषामें परम धाम, नित्यलोक, साकेत, 
गोलोक एवं महावैकुण्ठ आदि कहा जाता है और 
साम्प्रदायिक रहस्यग्रन्थोंमें अलग-अलग इनका विस्तृत 
वर्णन पाया जाता है। 

शिवहर स्टेटसे सं० १९९७ वि० में प्रकाशित 
शिवसंहिताके पञ्चम पटलके बीसवें अध्यायमें वर्णन 

अयोध्या नन्दिनी सत्यनामा साकेत इत्यपि। 
कोसला राजधानी च ब्रह्मपूरपराजिता॥ १५॥ 
अष्टचक्रा नवद्वारा नगरी धर्मसम्पदाम्‌। 
ृष्टरवं ज्ञाननेत्रेण ध्यातव्या सरयूस्तथा॥ १६॥ 

' अयोध्या नगरीके अनेक नाम हैं-जैसे नन्दिनी, 
सत्या, साकेत, कोसला, राजधानी, ब्रह्मपुरी और 
अपराजिता। वह अष्टदल पद्मके आकारकी है, नौ 
से युक्त है। यह धर्मके धनी लोगोंकी नगरी है। 
इसे ज्ञानके नेत्रोंसे देखकर इसका तथा (साथ-ही- 
साथ) सरयू नदीका (भी) ध्यान करना चाहिये ।' 

इस ब्रह्मपुरी अष्टचक्रा नवद्वारा “साकेत' के 
नाम ही अयोध्या, अपराजिता, सत्यलोक, सत्यधाम 
आदि भी हैं । अथर्ववेद-मन्त्रसंहिताके दसवें काण्डके 
दूसरे सूक्तके २७६ से ३३ तक अन्तिम साढ़े पाँच 
मन्रोंमें अयोध्या (साकेत) का जितना विपुल, विशद, 
सुस्पष्ट अथच साम्प्रदायिक वर्णन है, उतना किसी 
भी पुरीका वर्णन वेद-मन्त्रसंहिताओंमें नहीं है। 
इसका कारण यही है कि वेद भी तो श्रीरामजीके-- 
“सगुन जस नित गावहीं।' 

( श्रीरामचरितमानस, उत्तरकाण्ड) 


म सातेविष्केकेचोणा, 90३ अयोध्या * 

उन वेदमन्त्रोंके शब्दार्थमें किसीको कुछ भी 
अपनी ओरसे (अध्याहार करके) मिलानेकी आवश्यकता 
नहीं रहती। वे मन्त्र नीचे दिये जाते हैं- 
पुरं यो ब्रह्मणो वेद यस्याः पुरुष उच्यते॥ 
यो वै तां ब्रह्मणो वेदामृतेनावृतां पुरम्‌। 
तस्मै ब्रह्म च ब्राह्माश्च चक्षुः प्राणं प्रजां ददुः ॥ 
(अथर्व० १०। २। २८-२९) 
इस डेढ़ मन्त्रका अन्वय एकमें ही हैं; अतः 
साथ ही अर्थ भी दिया जाता है= 
(यः) जो कोई, (ब्रह्मणः) ब्रह्मके अर्थात्‌ 
परात्पर परमेश्वर, परमात्मा, जगदादिकारण, 
अचिन्त्यवैभव श्रीसीतानाथ श्रीरामजीके, ( पुरम्‌ बेद ) 
पुरको जानता है, (उसे भगवान्‌ तथा भगवानूके 
पार्षद-सब लोग चक्षु, प्राण और प्रजा देते हैं) । 


किस पुरीको जाननेके लिये कहते हो ? ( यस्याः ) 


जिस पुरीका स्वामी (पुरुषः उच्यते ) ' पुरुष' कहा 
जाता है अर्थात्‌ जिसका प्रतिदिन नाम-स्मरण किया 
जाता है, उस पुरुषकी पुरीको जाननेके लिये श्रुति 
कह रही है। ( यः ब्रह्मणः ) जो कोई अनन्तशक्तिसम्पन्न, 
सर्वव्यापक, सर्वनियन्ता सर्वशेषी, सर्वाधार श्रीरामजीको, 
( अमृतेन आवृताम्‌) अमृत अर्थात्‌ मोक्षानन्दसे 
परिपूर्ण, (ताम्‌ पुरम्‌ वेद) उस अयोध्यापुरीको 
जानता है, (तस्मै) उसके लिये, ( ब्रह्म च ब्राह्माः 
च) साक्षात्‌ भगवान्‌ और ब्रह्मके सम्बन्धी अर्थात्‌ 
भगवान्के हनुमान्‌, सुग्रीव, अङ्गद, मैन्द, सुषेण, 
द्विविद, दरीमुख, कुमुद, नील, नल, गवाक्ष, पनस, 
गन्धमादन, विभीषण, जाम्बवान्‌ और दधिमुख 
इत्यादि प्रधान षोडश पार्षद अथवा नित्य और मुक्त 
सर्वजीव मिलकर, ( चक्षुः ) उत्तम दर्शन-शक्ति, ( प्राणम्‌ 
प्रजाम्‌ ददुः ) उत्तम प्राणशक्ति अर्थात्‌ आयुष्य और 
बल तथा संतान आदि देते हैं।' 

वेदोंके संस्कारभाष्यकार पण्डितराज सात्वतसार्वभौम 
स्वामी श्रीभगवदाचार्यजी लिखते हैं कि “इस 
मन्त्रमें “ददुः? इस भूतकालिक प्रयोगको देखकर 
घबराना नहीं चाहिये। वेदकी सब बातें अलौकिक 

ही होती हैं।'' 
न बै तं चक्षुर्जहाति न प्राणो जरसः पुरा। 
पुरं यो ब्रह्माणो बेद यस्याः पुरुष उच्यते॥ 
(अथर्ब० १०। २। ३०) 
“(यस्याः पुरुषः )' जिस पुरीका स्वामी परमपुरुष, 
(उच्यते ) कहा जाता रहा है, अर्थात्‌ जिसका निरूपण 
सर्वत्र वेद-शास्त्रोंमें किया जाता है और यहाँ भी 
२८वें मन्त्रके पूर्वके मन्त्रोमें जिस पुरुषका निरूपण 
किया गया है, ( ब्रह्मणः तां पुरम्‌ ) परब्रह्म ( श्रीराम) 
की उस पुरी अयोध्याको, ( यः चेद, तम्‌ )-जो कोई 
जानता है, उस प्राणीको, ( चक्षुः) दर्शन-शक्ति- 
अर्थात्‌ बाह्य और आभ्यन्तरिक नेत्र तथा (प्राणः ) 
शारीरिक और आत्मिक बल, ( जरसः पुरा ) मृत्युसे 
पूर्व, (न जहाति ) निश्चय ही नहीं छोड़ते।' 
तात्पर्यं यह है कि भगवान्‌ श्रीरामकी 
उभयपादस्थित दोनों अयोध्यापुरियाँ पवित्र अथच 
दिव्य हैं। त्रिपाद्विभूतिस्थ साकेतके समान ही 
एकपाद्विभूतिस्थ साकेत-अयोध्याका भी माहात्म्य 
है। इतना ही अन्तर है कि 
भोगस्थानं परायोध्या लीलास्थानं त्वियं भुवि। 
भोगलीलापती रामो निरङ्कशविभूतिकः॥ 
(शिवसं०, पटल ५, अ०२, श्लोक ८) 
“परव्योमस्थित अयोध्या दिव्य (भगवत्स्वरूप) 
भोगोंकी भूमि है और पृथ्वीगत यह (सबके लिये 
प्रत्यक्ष) अयोध्या लीलाभूमि है। इन दोनों अयोध्याओंके 
स्वामी श्रीराम भोग और लीला, दोनोंके मालिक हैं। 
उनकी विभूति (ऐश्वर्य) अङ्कशहीन (स्वतन्त्र) है।' 
अष्टाचक्रा नवद्वारा देवानां पूरयोध्या। 
तस्यां हिरण्ययः कोशः स्वर्गो ज्योतिषाऽऽवृतः॥ 
(अथर्व० १०। २। ३१) 
ब्रह्मकी उस पुरी (भोगस्थान पूः अयोध्या) के 
नाम और रूपको स्पष्टरूपेण यह मन्त्र बताता है-- 
(पूः अयोध्या) “वह पुरी अयोध्या ऐसी हैं; 
( अष्टाचक्रा ) जिसमें आठ आवरण हैं, ( नवद्वारा ) 
जिसमें प्रधान नवद्वार है तथा जो (देवानाम्‌) 

दिव्यगुणविशिष्ट, भक्तिप्रपत्तिसम्पन्न, यमनियमादिमान्‌ 
परमभागवत चेतनोंसे ' सेव्य इति शेषः” सेवनीय है। 
( तस्यां स्वर्गः ) उस अयोध्यापुरीमें बहुत ऊँचा अथवा 
बहुत सुन्दर, ( ज्योतिषा आवृतः ) प्रकाशपुञ्जसे आच्छादित 
( हिरण्ययः कोशः ) सुवर्णमय मण्डप है।' ` 
इस मन्त्रमें अयोध्याजीका स्वरूप-वर्णन है। 
अयोध्यापुरीके चारों ओर कनकोऊ्चल, दिव्यप्रकाशात्मक 
आवरण है, जो भीतरसे निकलनेपर अष्टमावरण और 
बाहरसे प्रवेश करनेपर प्रथमावरण या प्रथम चक्र है-- 
ब्रह्मज्योतिरयोध्यायाः प्रथमावरणे शुभ्रम्‌। 
यत्र गच्छन्ति कैवल्याः सोऽहेमस्मीतिवादिनः॥ 
(वसिष्ठसंहिता २६। १ “साकेतसुषमा' में उद्धृत) 

'' अयोध्याके सर्वप्रथम घेरेमें शुभ्र ब्रह्ममयी 
ज्योति प्रकाशित है। “सोऽहम्‌ स्रोऽहम्‌' कहनेवाले 
कैवल्यकामी पुरुष (मरनेपर) इसी ज्योतिमें प्रवेश 
करते हैं ।'' 

“सोऽहं? या ' अहं ब्रह्मास्मि’ वादियोंका 'सुरदुर्लभ 
कैवल्यपरमपद' वही है। उस आवरणमें सर्वत्र दिव्य 
भव्य प्रकाशमात्र रहता है। 

बाहरसे प्रवेश करनेपर द्वितीय, किंतु भीतरसे 
निकलनेपर सप्तमावरण अर्थात्‌ सप्तम चक्र है, जिसमें 
प्रवहमाणा श्रीसरयूजी हैं- 

अयोध्यानगरी नित्या सच्चिदानन्दरूपिणी। 
यस्यांशांशेन वैकुण्ठो गोलोकादिः प्रतिष्ठितः ॥ 


यत्र श्रीसरयूर्नित्या प्रेमवारिप्रवाहिणी॥ 
यस्या अंशेन सम्भूता विरजादिसरिद्वराः। 
(सा० सु०, पृ० ७) 


' अयोध्या नगरी नित्य है। वह सच्तिदानन्दरूपा 
है। बैकुण्ठ एवं गोलोक आदि भगवद्धाम अयोध्याके 
अंशके अंशसे निर्मित हैं। इसी नगरीके बाहर सरू 
नदी हैं, जिनमें श्रीरामके प्रेमाश्रुओंका जल ही 
प्रवाहित हो रहा है। विरजा आदि श्रेष्ठ नदियाँ इन्हीं 
सरयूके किसी अंशसे उद्भूत हैं।' 

'साकेतके पुरद्वारे सरयूः केलिकारिणी'॥ ८९ ॥ 
(बुहदूब्रह्मसंहिता, पाद ३, अ° १) 


“उस अयोध्या नगरीके द्वारपर सरयू नदी क्रीडा 
रहती हैं ।' 
जो बाहरसे तीसरा और भीतरसे निकलनेपर 
कठा आवरणचक्र है, उसमें महाशिव, महान्रह्म 
हेर, वरुण, कुबेर, धर्मराज, महान्‌ दिक्पाल, महासूर्य, 
्रहाचण्ड, यक्ष, गन्धर्व, गुह्यक, किंनर, विद्याधर, 
सिद्ध, चारण, अष्टादश सिद्धियाँ और नवनिधियाँ 

दिव्यस्वरूपसे निवास करती हैं। 

बाहरसे चौथा और भीतरसे निकलनेपर जो पाँचवाँ 
आवरण है, उसमें दिव्यविग्रहधारी वेद-उपवेद, पुराण- 
उपपुराण, ज्योतिष, रहस्य, तन्त्र, नाटक, काव्य, कोश, 
ज्ञान, कर्म, योग, वैराग्य, यम, नियम, काल, कर्म, 
गुण आदि निवास करते हैं। 

जो बाहरसे पाँचवाँ तथा भीतरसे चौथा आवरण 
है, उसमें भगवानूका मानसिक ध्यान करनेवाले योगी 
और ज्ञानीजन निवास करते हैं। 

साकेतपुरीके पाँचवें घेरेमें विद्वानलोग उस सच्चिन्मय 
ज्योतिरूप ब्रह्मका निवास बतलाते हैं, जो निष्क्रिय, 
निर्विकल्प, निर्विशेष, निराकार, ज्ञानाकार, निरञ्जन 
(मायाके लेशसे शून्य), वाणीका अविषय, प्रकृतिजन्य 
(सत्त्व, रज आदि) गुणोंसे रहित, सनातन, अन्तरहित, 
सर्वसाक्षी, सम्पूर्ण इन्द्रियों एवं उनके विषयोंकी पकड़मे 
न आनेवाला, अपितु उन सबको प्रकाश देनेवाला, 
संन्यासियों, योगियों तथा ज्ञानियोंका लयस्थान है। 

जो बाहरसे पाँचवाँ और भीतरसे निकलनेपर 
चौथा आवरण है, उसमें महाविष्णुलोक, रमावैकुण्ठ, 
अष्टभुज भूम-पुरुषका लोक, महाब्रह्मलोक और 
महाशम्भुलोक हैं । 

गर्भोदकशायी एवं क्षीराब्धिशायी भगवान्‌ नारायण 
तथा श्रेतट्टीपाधिपति एवं रमावैकुण्ठनायक भगवा 
विष्णु... ये सभी अयोध्याके चौथे घेरेमें स्थित रहक 


उसी नगरीका सेवन करते हैं। poe 
' जो बाहरसे जानेपर छठा और भीतरसे निक 


तीसरा आवरण है, उसमें मिथिलापुरी, gs 
वृन्दावन, महावैकुण्ठ अथवा भूतः वैकुण्ठ श 


i rr अयोध्या. [४०३ हे साकेत-दिव्य अयोध्या * 

विराजमान हैं। कहा गया है-- 
' अयोध्याका बाहरी स्थान ही 'गोलोक' 


कहलाता है।'' 

“साकेतके पूर्व दिशावाले भागमें “मिथिलापुरी ' 
सुशोभित है।'' 

२५ xX x xX 


'' कोसलपुरीकी दक्षिणदिशामें * चित्रकूट' नामक 
महान्‌ पर्वत सुशोभित है, जो सच्चिदानन्दमूर्ति है।'' 
xX xX x x 

“ अयोध्याके पश्चिमभागमें परमात्मा श्रीकृष्णका 
' वुन्दावन' नामक सनातन धाम है, जो चिदानन्दमय 
एवं अद्भुत है।'' 

xX xX xX X 

“सत्याके उत्तरभागमें भगवान्‌ महाविष्णुका 
“महावैकुण्ठ' नामक सनातन परमधाम है, जिसका 
वेदोंने बखान किया है।'' 

जो बाहरसे जानेपर सातवाँ आवरण है और 
भीतरसे निकलनेमें दूसरा आवरण है, उसमें दिव्य 
द्वादशोपवन एवं चार क्रीडापर्वत हैं। 

“साकेतके अन्तर्गत शोभायुक्त श्रीशृङ्गावन, अद्भुत 
विहारवन, दिव्य पारिजातवन, उत्तम अशोकवन, 
तमालवन, रसाल (आम्र) वन, चम्पकवन, चन्दनवन, 
रमणीय-प्रमोदवन, श्रीनागकेशरवन, अनन्तवन, 
रम्यकदम्बवन-ये बारह उपवन हैं।' 

(रुद्रयामल० अयो० भाग ३०। ४८-५०) 

“उपर्युक्त सभी सघन वनोंमें, जो गहरे नीले 
रंगकी-सी आभा बिखेर रहे हैं, नाना जातिके नित्य 
नवीन, चित्र-विचित्र, चिन्मय, कमनीय, सदा किशोर 
अवस्थासे युक्त, इच्छानुसार रूप धारण करनेवाले, 
अत्यन्त चिकने, कोमल एवं सूक्ष्म वृक्ष हैं, जो 
डालियोंसे लटकते हुए अपने नित्य नवीन, चिकने, 
कोमल, वायुवेगसे चञ्चल, विचित्र, सघन एवं नीले, 
हरे, पीले एवं गुलाबी रंगके पत्तोंसे अमृतकी बूँद 
टपकाते रहते हैं; जो पँँचरंगे, दिव्य, सुगन्धित, नित्य, 

सब ओरसे खिले हुए असंख्य पुष्पोंसे अमृतकी 
बूँदें टपकाते रहते हैं; और जो विशेषकर अपने सुधा- 
मधुर फलोंके भारी बोझसे अपनी डालियोंके रूपमें 
भूमिपर लोट रहे हैं। इनमेंसे कइयोंके नीचे दिव्य 
सुवर्णके गड़े बने हुए हैं, जिनमें श्रेष्ठ रत्नोंसे पच्चीकारी 
की गयी है। उन वृक्षोंपर फूले हुए पञ्च प्रकारके 
पुष्पोंसे सुशोभित बल्लरी-जालका चँदोवा तना है; 
किन्हीं-किन्हींकी छाल सोनेकी है; मोती-जैसे पुष्पोंको 
वे मुकुटरूपमें धारण किये हुए हैं। उनपर फलोंके 
स्थानपर चिन्तामणियाँ लगी हैं और उनके पत्ते 
नीलमके बने सुशोभित हैं।' 
(वसिष्ठसंहिता, “उपासनात्रयसिद्धान्त 'से उद्धृत) 
“उस बनमें पूर्व आदि चारों दिशाओंमें चार 
पर्वत हैं, उनके नाम क्रमशः मुझसे सुनो। वे हैं- 
श्रृद्धररपर्वत, रत्रपर्वत, लीलापर्वत और मुक्तापर्वत। ये 
अपनी शोभासे दसों दिशाओंको उद्भासित करते रहते 
हैं । पूर्व दिशामें नीलमका बना हुआ ' शृङ्गारपर्वत'' 
है, जिसपर दिव्य सूर्य उदित होते हैं और श्रीरामको 
प्रिया श्रीआह्वादिनी देवीके चित्तको चुराते रहते हैं। 
दक्षिण दिशामें पीले रत्रोंका बना हुआ शोभासम्पन्न 
“रत्रपर्वत' देदीप्यमान है, जो अपनी कान्तिसे सम्पूर्ण 
वनको उद्धासित करता रहता है और जो श्रीभूदेवीको 
प्रिय है। पश्चिम दिशामें लाल रत्रोंका बना हुआ तथा 
श्रीरामकी प्रसन्नताको बढ़ानेवाला 'नीलपर्वत' विराजमान 
है, जिसकी प्रभा श्रीलीलादेबीको प्रिय है। उत्तर 
दिशामें भगवती श्रीदेबीकी लीलामें सहयोग देनेके 
लिये चन्द्रकान्त मणियोंसे सुशोभित विशाल एवं 
उज्चल ' मुक्तापर्वत' प्रकट है, जो विचित्र पुष्पपुझोंसे 
सम्पन्न लतासमूहोंके वितान (चॅदोवे) से सुशोभित 
तथा सुधाको भी मात कर देनेवाले स्वादिष्ट फलोंके 
बोझसे अत्यधिक झुके हुए वृक्षोंसे मण्डित है।' 
(वसिष्ठसंहिता, अध्याय २६) 
बाहरसे जानेमें आठवाँ और भीतरसे निकलनेमें 
जो प्रथम आवरण है, उसमें नित्यमुक्त भगवत्‌- 

पार्षदगण रहते हैं और भगवान्‌के अनन्तानन्त अवता 
भी इसीमें रहते हैं । 

' साकेतके दक्षिणद्वारपर श्रीरामके प्रति वात्सल्यभाव 
रखनेवाले श्रीहनुमान्‌जी (द्वारपालके रूपमें) विराजमान 
हैं। उसी द्वार-देशमें “संतानिक' नामका वन है, जो 
श्रीहरि (श्रीराम) को प्रिय है।'' 

“मत्स्य, कूर्म, अनेक वराह अनेक, नरसिंह, 
वैकुण्ठ, हयग्रीव, हरि, वामन, केशव, यज्ञ, धर्मपुत्र 
नारायणऋषि तथा उनके छोटे भाई नर, देवकीनन्दन 
श्रीकृष्ण, वसुदेवनन्दन बलराम, पृश्चिगर्भ, मधुसूदन, 
गोविन्द, माधव, परात्पर वासुदेव, अनन्त, संकर्षण, 
इलापति, प्रद्युम्न एवं अनिरुद्ध भगवान्‌के ये सभी 
व्यूह भी श्रीरामकी आज्ञामें रहकर एक साथ उनकी 
सेवामें उपस्थित होते हैं। ' श्रीराम” नामसे विख्यात 
महेश्वर इनके तथा अन्य ईश्वरोंके द्वारा सेव्य हैं; 
कारण, ये इन सबको ऐश्वर्य प्रदान करनेवाले तथा 
इनके मूल हैं। इनके बिना ये सब ऐश्वर्यहीन हैं।'” 

(सदाशिवसंहिता ५। २। २४-२८) 

विभिन्न साम्प्रदायिक ग्रन्थोंमें आबरणस्थ 

निवासियोंके स्थानोंमें यत्र-तत्र हेर-फेर भी है, परंतु 
तत्तन्निवासियोंके नामोंमें हेर-फेर नहीं है। 

तस्मिन्‌ हिरण्यये कोशे त्रयरे त्रिप्रतिष्ठिते। 

तस्मिन्‌ यद्‌ यक्षमात्मन्वत्‌ तद्‌ बै ब्रह्मविदो विदुः ॥ 

(अथर्व १०। २। ३२) 

'' (तस्मिन्‌) उस विशाल ( हिरण्यये ) सुवर्णमय, 
( कोशे) मण्डपमें, ( त्तस्मिन्‌) उसके अर्थात्‌ उस 
मण्डपके ( आत्मन्बत्‌) आत्माके समान, (यद्‌ 
यक्षम्‌) जो पूजनीय देव विराजमान है, (तत्‌) 
उसीको ( ब्रह्मविद्‌: ) ब्रह्मस्वरूप ज्ञानवान्‌ जन ( विदुः ) 
जानते हैं। अथवा 'ब्रह्मविदः ' में दो पद हैं--'ब्रह्म' 
और 'बिदः'। तब अर्थ हुआ यह कि (विदः तत्‌) 
विद्वान्‌ जन उसी यक्षको, उसी परमोपास्य देवको. 
(ब्रह्म विदुः ) परात्पर सनातन महापुरुष जानते हैं। 
जिस कोशमें बह यक्ष विराजमान है बह कोश कैसा 

है? (ररे) उसमें तीन अरे लगे हुए हैं अर्थात्‌ सत्‌, 
चित, आनन्द-तीन अरोंपर वह मण्डप बना हआ है 
तथा ( त्रिप्रतिष्ठित चित्‌, अचित्‌ एवं इश्वर, तीनोंसे 
परतिष्ठित- आदूत है।'' 

इस मन्त्रमें जो ' तस्मिन्‌' पद आया है, वह 
ष्ठीके अर्थमें है। इसीसे उसका अर्थ "उसके' किया 
गया है। 

इस मन्त्रमें स्पष्ट ही कहा गया है कि 
अयोध्याके मध्यमें जो सुवर्णमय मणिमण्डप है; 
उसमें विराजमान देवको ही विद्वानूलोग ' ब्रह्म' कहते 
हैं। अयोध्याके मणिमण्डपमें भगवान्‌ श्रीरामके अतिरिक्त 
अन्य कोई भी विराजमान नहीं है; अतः भगवान्‌ 
श्रीरामजी ही परब्रह्म हैं। इसी अर्थका पद्मपुराण, 
'उत्तरखण्ड, अध्याय दो सौ अट्टाईसमें विस्तार किया 
गया है। उसके कुछ श्लोक नीचे दिये जाते हैं- 
तद्विष्णोः परमं धाम यान्ति ब्रह्म सुखप्रदम्‌ ॥ १०॥ 
नानाजनपदाकीर्णं वैकुण्ठं तद्धरेः पदम्‌। 
प्राकारैश्च विमानैश्च सौधै रत्रमयैर्वृतम्‌॥ ११॥ 
तन्मध्ये नगरी दिव्या सायोध्येति प्रकीर्तिता। 
मणिकाञ्जनचित्राढ्यप्राकारेस्तोरणैर्वृता ॥१२॥ 
मध्य तु मण्डपं दिव्यं राजस्थानं महोच्छ्यम्‌॥ १९॥ 
मध्ये सिंहासनं रम्यं सर्ववेदमयं शुभम्‌। 
धर्मादिदैवतैनितयर्ृतं पादमयात्मकैः ॥ २९॥ 
धर्मज्ञानमहेश्वर्यवैराग्यैः पादविग्रहैः 
ऋग्यजुस्सामाथर्वाख्यरूपैर्नित्यवृत्तं क्रमात्‌॥ २९॥ 
शक्तिराधारशक्तिश्च चिच्छक्तिश्च सदाशिवा। 
धर्मादिदैवतानां च शक्तयः परिकीर्तिताः ॥ २३॥ 
तन्मेध्येऽष्टदलं पद्ममुदयार्कसमप्रभम। 
तममध्ये कर्णिकायां तु सावित्र्यां शुभदर्शनि॥९६ 7 
ईश्वर्या सह देवेशस्तत्रासीनः परः सुसान 
“a ॥२७॥ 
युवा कुमारः स्तरिगधश्च कोमला wii ८॥ 
फुल्लरक्ताम्बुजनिभः कोमलाङ्घ्रिसरोजवान्‌॥ ९ 

“ भक्तलोग (मरकर) भगवान्‌ विष्णुके उस 
परम धाम वैकुण्ठमें जाते हैं, जो नाना प्रकारके 
निवासियोंसे पूर्ण है। (परम) आनन्ददायक ब्रह्म बही 
है। वही भगवान्‌ श्रीहरिका निवासस्थान है। वह 
परकोटों, सप्तमंजिले महलों तथा रत्ननिर्मित प्रासादोंसे 
घिरा हुआ है। उसी वैकुण्ठधामके बीचमें जो दिव्य 
नगरी है, वही “अयोध्या? नामसे विख्यात है। वह 
नाना प्रकारकी मणियों तथा सोनेके चित्रोंसे सम्पन्न है 
और परकोटों तथा द्वारोंसे घिरी हुई है।'' 

“उस अयोध्या नगरीके मध्यमें बहुत ऊँचा 
एवं दिव्य मण्डप है, जो वहाँके राजाका निवासस्थान 
है। उसके बीचमें एक आकर्षक एव चमकीला 
सिंहासन है, जो अपने पायोंके रूपमें स्थित धर्मादि 
सनातन देवताओंसे घिरा हुआ है। अथवा धर्म, ज्ञान, 
महैश्वर्यं एवं वैराग्य-इन पायोंके रूपमें स्थित है। 
अथवा पायोंके रूपमें क्रमशः ऋग्वेद, यजुर्वेद, 
सामवेद और अथर्ववेद-इन चारों बेदोंके ही द्वारा 
सिंहासन घिरा है। “शक्ति', “आधारशक्ति, “चिच्छक्ति '' 
और 'सदाशिवा'-ये धर्मादि चार देवताओंको 
शक्तियाँ कही गयी हैं।'' 

xX x x xX 

“उक्त सिंहासनके मध्यमें एक अष्टदल (आठ 
पँँखुड़ियोंका) कमल है, जिससे उदयकालीन सूर्यकी- 
सी आभा निकलती रहती है। उक्त कमलके बीचके 
कर्णिकाभागमें, जिसे 'सावित्री' कहते हैं, समस्त 
देवताओंके स्वामी परात्पर पुरुष विराजमान रहते हैं। 
उनका वर्ण नील कमलकी पँखुड्योंको तरह श्याम 
हे और उनमें करोड़ों सूर्योका प्रकाश है। बे नित्य 
युवा होनेके साथ ही कुमारभावापन्न भी रहते हैं। वे 
स्नेहयुक्त, सुकुमार आङ्गोंवाले, प्रफुल्ल रक्त कमलको- 
सी आभावाले और कोमल चरण-सरोरुहोंसे सम्पन्न हैं। " 

इसी तथ्यको सनत्कुमारसंहितोक्त ' श्रीरामस्तनराज ; 
में और भी स्पष्ट किया गया हैन 

अयोध्यानगरे रम्ये रल्लमण्डपमध्यगे। 
स्मरेत्‌ कल्पतरोर्मूले रत्लसिंहासनं शुभम्‌॥ 

तन्मध्येऽष्टदलं पदां नानारत्नैश्च वेष्टितम्‌। 
रामं रघुवरं वीरं धनुर्वेदविशारदम्‌। 
मङ्गलायतनं देवं रामं राजीवलोचनम्‌॥ 

“' रम्य अयोध्यानगरीमें रत्ननिर्मित मण्डपके 
मध्यवर्ती कल्पवृक्षके मूलमें चमचमाते हुए 
रल्रसिंहासनका ध्यान करे। उस सिंहासनके बीचमें 
अष्टदल कमल है, जो विविध रत्रोंसे घिरा हुआ है। 
साथ ही उसपर विराजमान रघुश्रेष्ठ, वीरशिरोमणि, 
धनुर्वेदमें निष्णात, मङ्गलायतन कमललोचन श्रीरामका 
भी ध्यान करे।'' 

“करुणासिन्धु' श्रीरामचरणदासजी महाराजने 
रामचरितमानसको-*जद्यपि सब बैंकुठ बखाना।' 
(रा० च० मा० ७।४। ३) को रीकामें प्रमाण उद्धूत 
किया है-- 

वैकुण्ठाः पञ्च विख्याताः क्षीरान्धिश्च रमाख्यकः। 
महाकारणवैकुण्ठौ पञ्चमो विरजापरः॥ 
नित्यादिव्यमनेकभोगविभवं वैकुण्ठरूपोत्तरं। 
सत्यानन्दचिदात्मकं स्वयमभून्मूलं त्वयोध्यापुरी॥ 
“साकेत-सुषमा' में निम्न श्रुति उद्धूत है- 
“यायोध्या पूः सा सर्ववैकुण्ठानामेव मूलाधारा 


मूलप्रकृतेः परा तत्सद्रह्ममयी विरजोत्तरा 
दिव्यरत्रकोशाढ्या तस्यां नित्यमेव 
सीतारामयोर्विहारस्थलमस्ति।' 


(सा० सु०, रमावैकुण्ठ, पृ० २) 

तात्पर्य यह कि ' क्षीरसागरस्थ वैकुण्ठ, रमावैकुण्ठ 
महावैकुण्ठ, कारणवैकुण्ठ और विरजापार 
(त्रिपाद्विभूतिस्थ) आदि वैकुण्ठ-इन पाँचों वैकुण्ठोंका 
तथा अन्य अनन्त वैकुण्ठोंका मूलाधार “अयोध्या- 
साकेत' ही है। वह साकेत मूल प्रकृतिसे परे, अखण्ड 
और अपरिवर्तनीय ब्रह्ममय है, विरजाके दूसरे तीरपर 
स्थित है, दिव्यरल्मण्डपवाली है। इसी अयोध्यामें 
श्रीसीतारामजीकी नित्य निहारभूमि है।”' 

प्रश्राजमानां हरिणीं यशसा सम्परीवृताम्‌। 
पुरं हिरण्ययीं ब्रह्मा विवेशापराजिताम्‌॥ 
(अधर्व० १०। २। ३३) 

"(ब्रह्म ) सर्वान्तर्यामी श्रीरामजी, ( प्रभ्राजमानाम्‌)' 
अत्यन्त प्रकाशमयी ( हरिणीम्‌) मनको हरण करनेवाली 
अथवा सर्वपापोंका आत्यन्तिक नाश करनेवाली तथा 
(यशसा सम्परीवृताम्‌) अनन्तकीर्तिसे युक्त और 
( अपराजिताम्‌ ) सर्वपुरियोंमें अजेय, ( पुरम्‌) उस 
अयोध्यापुरीमें (आविवेश) प्रविष्ट हैं, अर्थात्‌ 
विराजमान हैं।' 

प्राप्य वेदोंमें तो उपर्युक्त साढ़े पाँच मन्त्र ही 
हैं; परंतु पुराणोंमें, पाञ्चरात्रीय संहिताओंमें, यामलोंमें, 
रामायणोंमें एवं साम्प्रदायिक रहस्य-ग्रन्थोंमें अयोध्या- 
साकेतका इतना विस्तृत वर्णन है कि उनका संक्षि 
संकलन भी बड़ा पोथा हो सकता है। यह लघु लेख 
तो स्थालीपुलाकन्यायसे संकेतमात्र है। 


